Na temelju Statuta škole i na prijedlog ravnatelja Glazbene škole Josipa Runjanina, Darko Domaćinović, mag.mus., Školski odbor na sjednici održanoj 15. studenog 2019. godine donosi

**P R O C E D U R U**

**O NAČINU KORIŠTENJA VLASTITIH PRIHODA**

Članak 1.

Odredbe ove Procedure odnose se na vlastite prihode Škole (dalje: Prihodi) ostvarene od prihoda od pozitivnih tečajnih razlika, prihoda od participacije (školarina i upisnina učenika polaznika škole), prihoda od pruženih usluga (kotizacija za natjecanje i najam glazbenog instrumenta) prihoda od prodaje imovine te ostale prihode ostvarene na tržištu u obavljanju svoje djelatnosti.

Odredbe ove Procedure ne odnose se na sredstva državnog proračuna koja doznačuje ministarstvo nadležno za znanost i obrazovanje sukladno odredbama zakona kojim se uređuje srednjoškolsko obrazovanje.

Ostvareni vlastiti prihodi Škole zadržavaju se na žiro računu ustanove, a koriste se za namjene utvrđene odlukom Školskog odbora.

Članak 2.

Ostvareni vlastiti prihodi koriste se za pokrivanje onih troškova koji nisu pokriveni sredstvima Proračuna Grada Vinkovaca za kalendarsku godinu kao i za poboljšanje uvjeta rada ustanove – prioritetno za tekuće investicijsko održavanje objekata, postrojenja i opreme, prijevoznih sredstava, nabavu opreme i nota (knjiga), režijske troškove, dok će ostatak iznosa biti utrošen za ostale potrebe Škole.

Članak 3.

Prihodi od donacija i pomoći prvenstveno se koriste u svrhe i na način kako odluči ravnatelj Glazbene škole Josipa Runjanina.

Prihodi od projekata prvenstveno se koriste u svrhe i na način određene pravilima donesenima od strane subjekta koji financira projekt.

Članak 4.

Prihodi prikupljeni tijekom jedne kalendarske godine koji se ne utroše za podmirenje troškova iz članka 2. ove Procedure nastalih u toj kalendarskoj godini, prebaciti će se u sljedeću kalendarsku godinu za podmirenje iste vrste troškova za koje su inicijalno bili namijenjeni.

Članak 5.

Na prijedlog ravnatelja, Školski odbor najkasnije do roka određenog Zakonom o proračunskom računovodstvu i uputama, donosi plan trošenja Prihoda u kojem će biti navedena visina očekivanih vlastitih prihoda u narednoj godini te pregled očekivanog trošenja Prihoda po pojedinim kategorijama troškova.

Ravnatelj Škole svake godine, podnosi Školskom odboru Izvješće o ostvarenim Prihodima i o njihovom trošenju u prethodnoj godini.

Ravnatelj Škole svake godine, dužan je podnijeti dva Izvješća osnivaču, Gradu Vinkovcima, o planiranim vlastitim sredstvima, prihodima i rashodima, po svakoj stavci na petoj razini.

Članak 6.

Ova Procedura stupa na snagu danom donošenja i objavljuje se na oglasnoj ploči Škole.

KLASA: 602-01/19-01/16

URBROJ: 2196-114-19-01

U Vinkovcima, 15. studenog 2019. godine

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Zlatko Dovhanj, dipl.iur.)